எனக்கும் இரவு நேர ரோந்து போலீஸ்காரர்களுக்கும் ஏதோ ஒர் உறவு இருக்கிறது போல. நடு ராத்திரியில் அடிக்கடி அலைபவன் நான். பெரும்பாலான செக்கிங் நேரங்களில் கொஞ்சம் பேச்சுக் கொடுத்தால் செக்கிங்கை மீறி என்னுடன் பேச ஆரம்பித்துவிடுவார்கள். இம்மாதிரியான சம்பவங்களை எழுதுமளவுக்கு. சமீபத்தில் அப்படித்தான் வழக்கம் போல நானும், நண்பர் கே.ஆர்.பியும் படம் பார்த்துவிட்டு பேசிக் கொண்டே அவரை ட்ராப் செய்ய போய்க் கொண்டிருந்தேன். ஆர்.சி, இன்சூரன்ஸ் எல்லாம் செக் செய்த அந்த இன்ஸ்பெக்டரைப் பார்த்து பாவம் சார் என்றேன். ஏன் என்று கேட்டவர் பிடிக்குதோ பிடிக்கலையோ உங்களை மாதிரியான் ஆபீஸர்களின் சேவைதான் பல குற்ற சம்பவங்களை தடுக்குது என்றேன். அதே நேரத்தில் பல நேர்மையாளர்களை இம்சிக்கவும் செய்கிறது. என்றவுடன் சற்றே க்ரிப்பினிலிருந்து இறங்கியவர், எங்களை அனுப்பி வைக்க மனசில்லாமல் பேச ஆரம்பித்தார். பேச்சு இன்றைய இளைஞர்களைப் பற்றியும், அரசைப் பற்றியும் போனது. தண்ணியடிச்சிட்டு வண்டி ஓட்டக்கூடாதுன்னு சொன்னா, பாரை பத்து மணி வரைக்கும் திறந்து வைக்கக்கூடாது என்றார். இன்றைய தேதியில் எவனொருவன் டீசண்டாக இருக்கிறானோ அவன் தான் எல்லா கேப்மாரி வேலைகளையும் செய்கிறான் என்றார். முன்னாடியெல்லாம் காருல பொண்ணிருந்தா அது பேமிலின்னு டிஸ்டர்ப் பண்ண மாட்டோம். இன்னைக்கெல்லாம் காரில் எவன் பேமிலிய கூட்டிட்டு வர்றான்?. என்று சொல்லிக் கொண்டிருக்கும் போதே ஒரு காரில் இரண்டு பெண்கள் உட்கார்ந்திருக்க, ஒர் ஆண் மட்டுமே வந்த காரை மறித்தார்கள். ப்ரோக்ராம் முடிச்சிட்டு வர்றோம் என்றார்கள். ஆண் குடிக்கவில்லை. இரண்டு பெண்களும் குடித்திருந்தார்கள். பாருங்க.. என்ன ப்ரோக்ராம்னு எங்களுக்கும் தெரியும். பட் கேட்க முடியாது என்று சலித்துக் கொண்டார். பெண் போலீஸைப் பற்றி பேச்சு வந்தது. சினிமாவுல விட அதிகமான அசிங்கம் எங்க டிபார்ட்மெண்டுலதான் நடக்குது. புதியதாய் வரும் பெண் போலீஸ்காரர்களின் வெற்றி, அவர்கள் துரிதத்தில் அடையும் பதவிகளுக்கு பொறாமை பட்டார். நானெல்லாம் இத்தனை வருஷ சர்வீஸுல எங்கயோ போக வேண்டியவன். என்ன நான் பொம்பளையில்லை என்று வருத்தப்பட்டார். எல்லா இடத்திலும் பெண்கள் அப்படித்தான் என்று சொல்ல முடியாது. திறமையால், உழைப்பால் முன்னுக்கு வந்தவர்கள் கூட இருக்கிறார்கள் என்றேன். சிறிது நேரம் மெளனமாய் இருந்தார். பெண் போலீஸார்கள் காவலுக்கு ரோட்டில் நிற்கும் நேரங்களில் அவர்கள் இயற்கை உபாதைகளை கழிக்க, மாதவிடாய் கால நிலைகளை கடக்க எவ்வளவு கஷ்டப்படுகிறார்கள் என்பதைப் பற்றி சொன்ன போது “33 சதவிகிதம் கேட்கிறாங்க இல்லை. படட்டும்” என்றார். ஏதும் பேசாமல் கிளம்பிவிட்டேன்.